ประกันโตฉลุย10ปี รับไทยสังคมสูงอายุ
กลุ่มอลิอันซ์ชี้ 10 ปีนับจากนี้ ตลาดประกันไทยโตสูงปีละ 10%
12 มี.ค. 2558

กลุ่มอลิอันซ์ชี้ 10 ปีนับจากนี้ ตลาดประกันไทยโตสูงปีละ 10% 
นายไมเคิล ไฮส์ หัวหน้านักเศรษฐศาสตร์ กลุ่มอลิอันซ์ ประเทศเยอรมนี เปิดเผยว่า ศูนย์วิจัยเศรษฐกิจอลิอันซ์ คาดว่าหลังจากนี้อีก 10 ปี ตลาดประกันในไทยจะรักษาอัตราการเติบโตอย่างต่อเนื่องไปได้จนถึงปี 2568 และคาดว่าจะมีอัตราเติบโตเฉลี่ยต่อปีอยู่ที่ 10%
ทั้งนี้ อัตราการเติบโตดังกล่าวเป็นผลจากการเข้าสู่สังคมผู้สูงอายุของไทย ทำให้คนที่ยังทำงานไหวจะทำงานมากขึ้น ออมมากขึ้น และลงทุนในประกันชีวิตมากขึ้น ทำให้ธุรกิจประกันของไทยเติบโตขึ้นมา โดยเฉพาะการประกันชีวิตและการประกันบำนาญ 
อย่างไรก็ดี ช่วง10 ปีที่ผ่านมา ธุรกิจประกันของไทยเติบโตขึ้นมาก โดยเฉพาะประกันบำนาญและประกันชีวิต ส่วนปี 2557 แม้เบี้ยประกันภัยของไทยจะเติบโต 9% ผลจากความไม่สงบทางการเมือง แต่เบี้ยประกันต่อหัวที่ไม่รวมเบี้ยประกันสุขภาพเพิ่มขึ้นเป็น 240 ยูโร หรือ 8,550 บาท สูงกว่าจีนที่เฉลี่ย 180 ยูโร หรือ 6,412 บาท ทั้งที่อัตราการเข้าถึงประกันค่อนข้างสูง 5.2%